ગારની કેટલીક દરખાસ્તોને હળવી બનાવવા નાણાં મંત્રાલય કદાચ સહમત
ટેકસ એવોઈડન્સ પૂરવાર કરવાની જવાબદારી વેરા સત્તાવાળાની પણ રહેશે
સૂચિત જનરલ એન્ટી એવોઈડન્સ રુલ્સ (ગાર)ની કેટલીક જોગવાઈઓને નાણાં મંત્રાલય હળવી બનાવવા વિચારી રહ્યું છે. જો આમ થશે તો ગાર હેઠળ વેરા સત્તાવાળાઓને વધુ પડતી સત્તા મળી રહેશે એવી રોકાણકારોની ખાસ કરીને વિદેશી રોકાણકારોની ચિંતા દૂર થશે. આ નિયમો એવી રીતે ઘડવામાં આવશે જેમાં ટેકસ એવોઈડન્સ (વેરા ટાળવા) પૂરવાર કરવાની જવાબદારી વેરા અધિકારીની પણ બની રહેશે અને નહીં કે માત્ર કરદાતાની. હાલની દરખાસ્ત પ્રમાણે આ જવાબદારી માત્ર કરદાતા પર નાખવામાં આવી છે.
ગાર લાગુ કરવો કે નહીં તે નક્કી કરનારી પેનલમાં આવક વેરા વિભાગના અધિકારી સિવાયના લોકોનો સમાવેશ કરવાના સૂચન પર પણ નાણાં મંત્રાલય વિચાર કરી રહ્યું છે.
આવક વેરા ધારામાં પાછલી તારીખથી સુધારાની તથા ગારની દરખાસ્તથી ઉદ્યોગોમાં ભય ફેલાયો છે અને આ દરખાસ્તથી રોકાણકારોનું માનસ ખરડાશે એવો મત વ્યક્ત થઈ રહ્યો છે. કોઈ વ્યવહાર વેરા ટાળવા માટે કરાયા છે એવું જણાશે તો ગારની જોગવાઈઓ લાગુ કરાશે.
જો કે ટેકસ હેવન્સ મારફત ઈન્વેસ્ટમેન્ટ કરતા રોકાણકારો માટેની ગારની અન્ય જોગવાઈઓ હળવી કરવામાં નહીં આવે એમ નાણાં મંત્રાલયના સૂત્રોએ જણાવ્યું હતું. નીચા વેરા અથવા જ્યાં બિલકુલ વેરા જ નથી એેવા વિસ્તારો મારફત અન્ય દેશના રોકાણકાર દ્વારા વેરા લાભ મેળવવા કરાતા ઈન્વેસ્ટમેન્ટને વેરા સત્તાવાળાઓ છોડશે નહીં અને આ બાબતે નાણાં મંત્રાલય એકદમ જ સખત વલણ રાખશે એમ નાણાં મંત્રાલયના અધિકારીએ જણાવ્યું હતું.
આમ દરેક પ્રકારના વિદેશી રોકાણને આવરી લેવાની દરખાસ્ત જળવાઈ રહેશે. ગારની દરખાસ્તોમાં પ્રમાણિક કરદાતાને પૂરતી સલામતિ મળી રહેશે તેની ખાતરી રખાશે.
આ નિયમો કોઈ ચોક્કસ દેશ પૂરતા જ કે ચોક્કસ એસેટ કલાસ સુધી જ મર્યાદિત નહીં હોય. દરેક વિદેશી પોર્ટફોલિઓને તે લાગુ રહેશે. સરકાર પી-નોટ ધારકોને નહીં પકડે, પરંતુ જો એફઆઈઆઈ પર ટેકસ લાગશે તો પી-નોટધારકના વેરા બાદના નફામાં ઘટાડો થશે.
ગારની દરખાસ્તને કારણે ભયભીત થઈને એફઆઈઆઈએ ભારતમાંના પોતાના પોર્ટફોલિઓ ઘટાડવાનું શરૃ કરી દીધું છે. જો ટેકસ એવોઈડન્સ પૂરવાર કરવાની જવાબદારી વેરા સત્તાવાળા પર પણ નાખવામાં આવશે તો તેનાથી રોકાણકારોની ગારને લઈને મોટા ભાગની ચિંતા દૂર થઈ જશે એમ એક સ્ટોક બ્રોકિંગ હાઉસના ચેરમેને જણાવ્યું હતું. મૂળ રીતે ગાર એ ડીટીસીની એક જોગવાઈ છે. ડીટીસી વ્યવસ્થા આવવાની હજુ બાકી હોવાથી ગારને પહેલા લાગુ કરવા નાણાં મંત્રાલયે નિર્ણય કર્યો છે.